Izvor: Beoinfo

Glavni gradski urbanista Marko Stojčić održao je prezentaciju povodom izgradnje idejnog rešenja linijskog parka kojoj su prisustvovali mladi arhitektonsko-urbanistički timovi zainteresovani za izradu ovog rešenja. Vrednost radova je procenjena na oko 100 miliona evra, s obzirom na to da je reč o ogromnom prostoru koji obuhvata četiri, pet kilometara od Beton hale pa sve do Pančevačkog mosta, objasnio je Stojčić.

Gradski urbanista istakao je da je linijski park najzanačajniji projekat uređenja javnog prostora, ali ujedno i najveća rekonstrukcija u Beogradu još od 1945. godine koja ima za cilj potpunu modernizaciju svih javnih prostora.



"Ovo će biti najznačajniji ne samo linijski park nego i otvoreni prostor koji ćemo izgraditi u starom jezgru grada. On će najviše doprineti urbanoj transformaciji tkiva koje se nalazi uz sam linijski park, a to je prostor gde je nekada išla železnička pruga koja i danas, u jednom manjem delu, ide oko Luke Beograd. Veoma je važno da taj linijski park poveže sve objekte koji tamo postoje sa novim prostorom i da novi sadržaji koji će se graditi budu kompatibilni sa takvim rekreativnim sadržajem", rekao je Stojčić, a saopštio Beoinfo.



Dodao je da će Grad Beograd taj prostor obogatiti manjim kulturnim, rekreativnim i turističkim sadržajima duž trase od četiri, pet kilometara.



Stojčić je naglasio da je posebno važan cilj koji će se ostvariti ovim projektom – stvaranje novih mladih stručnjaka i autora koji će raditi kako na ovom tako i na nekim budućim gradskim projektima, s obzirom na to da se poziv odnosi isključivo na mlađe od 40 godina, sa boravištem u Republici Srbiji.



Prema njegovim rečima, biće izabrano deset timova koji će imati sredstva isplaćena na mesečnom nivou, kako bi bili plaćeni njihovi troškovi, i treba da završe idejno rešenje u roku od šest meseci, počev od danas.



"Idejno rešenje će se kasnije razrađivati kroz glavni projkat i projekat za izvođenje, a kasnije će se u nekoliko faza sprovoditi i nabavke za izgradnju, budući da je u toku izrada plana detaljne regulacije", rekao je Stojčić.



Gradski urbanista je istakao da je ovaj projekat veoma značajan i za smanjenje zagađenja Beograda, budući da će to biti barijera između centra grada i reke Dunav.